Virallinen lehti nro C 013 , 18/01/1999 s. 0157



KIRJALLINEN KYSYMYS P-2344/98 esittäjä(t): Antonios Trakatellis (PPE) komissiolle (13. heinäkuuta 1998) Aihe: Yhteisön lainsäädännön vastaisen kreikkalaisen elintarvikkeita koskevan lain n:o 2538/97 täytäntöönpano Komissio ilmoitti minulle vastauksessaan kysymykseeni (H-376/98)(1) tiettyjä elintarvikkeita (maitotuotteet, oliiviöljy, pakatut hedelmämehut, hunaja ja pakatut lihatuotteet) koskevan uuden kreikkalaisen lain 2538/97 säännöksistä, että säännös, joka kieltäisi eri maantieteellisiltä alueilta peräisin olevien ainesosien sekoittamisen tuotannon aikana, voisi olla yhteisön direktiivien vastainen. Tästä huolimatta Kreikan viranomaiset ovat ryhtyneet täytäntöönpanemaan tätä lakia ja perustaneet kansallisen komitean esittämään sanktioita elintarvikkeiden ja juomien tuottajille ja kauppiaille, ja Kreikan markkinoilla on jo tehty tarkastuksia tähän liittyen. 1. Mitä komissio on tehnyt ja mitä se aikoo tehdä tämän asian suhteen, kun otetaan huomioon, että se tiesi tästä laista, joka synnyttää valtavia byrokraattisia menettelyjä, jotka rasittavat kohtuuttomasti tuotantoa ja kauppaa, ja joista erityisesti pientuottajat ja pk-yritykset kärsivät? 2. Eikö komissio katso, että tämän samankaltaisten, mutta eri tuottajamaista peräisin olevien, ainesosien sekoittamisen kieltävän ja kaikkien tuotteessa käytettyjen ainesosien ilmoittamisen pakolliseksi tekevän lain säännökset haittaavat taloudellista aktiviteettia ja yhteisön sisäistä kauppaa? Komission jäsenen Martin Bangemanninkomission puolesta antama vastaus (5. elokuuta 1998) 1. Komissio vahvistaa, että sille on tehty valitus Kreikan laista 2538/98 tammikuun lopussa 1998. Mainitussa laissa on säännös, joka kieltää eri maantieteellisiltä alueilta peräisin olevien ainesosien sekoittamisen. Säännös saattaa rikkoa EY:n perustamissopimuksen 30 artiklan ja sitä seuraavien artiklojen määräyksiä. Komissio on pyytänyt Kreikan viranomaisilta lisätietoja asiasta. Kreikan viranomaiset ovat vastanneet, että Kreikan parlamentin ehdottaman muutoksen on määrä kumota eri maantieteellisiltä alueilta peräisin olevien ainesosien sekoittamisen kieltävä säännös. Komissio ilmaisee tyytyväisyytensä siitä, että Kreikan viranomaiset lopettavat mainitun säännöksen rikkomisen Kreikassa. 2. Parlamentin jäsen mainitsee myös lain 2538/97 säännökset, joissa vaaditaan, että elintarvikkeissa on oltava lähes tyhjentävä luettelo kaikista niiden ainesosista. Komissio katsoo, ettei tällainen velvoite riko sovellettavaa yhteisön lainsäädäntöä (kuluttajalle myytäväksi tarkoitettujen elintarvikkeiden merkintöjä, esillepanoa ja mainontaa koskevan jäsenvaltioiden lainsäädännön lähentämisestä 18. joulukuuta 1978 annettu neuvoston direktiivi 79/112/ETY(2)). Komissio on sen sijaan kiinnittänyt huomiota lain 2538/97 muihin säännöksiin. Laissa edellytetään elintarvikkeiden sisältämien ainesosien prosentuaalisen määrän ilmoittamista. Lisäksi siinä vaaditaan, että elintarvikkeiden merkinnöissä on mainittava sekä elintarvikkeiden että niiden sisältämien ainesosien alkuperämaa. Merkinnöissä on niin ikään mainittava tuottajan ja pakkaajan sekä tuontielintarvikkeiden osalta Kreikassa toimivan jakelijan nimi. Alustavan tutkimuksen perustella merkintöjä koskevat velvoitteet saattavat olla direktiivin 79/112/ETY säännösten vastaisia ja haitata taloudellista toimintaa ja yhteisön sisäistä kauppaa. Asiasta on ilmoitettu Kreikan viranomaisille, jotka ovat vastanneet komissiolle, etteivät ole komission kanssa samaa mieltä. Komissio tutkii parhaillaan tapausta ja aloittaa tarvittaessa EY:n perustamissopimuksen 169 artiklassa määrätyn menettelyn. (1) Euroopan parlamentin täysistuntokeskustelut (maaliskuu 1998). (2) EYVL L 33, 8.2.1979.